Հուոշենշան հիվանդանոց

Հուոշենշան հիվանդանոց (, բառացի Կրակի աստծո լեռան հիվանդանոց), մասնագիտացված արագ օգնության դաշտային հիվանդանոց, որը կառուցվել է Չինաստանի Ուհան քաղաքում կորոնավիրուսով վարակվածների համար։ Կառուցել են 2020 թվականի հունվարի 23-ից փետրվարի 2-ը՝ տասը օրվա ընթացքում։

Հաստատությունը գտնվում է Չինաստանի Չիդիան շրջանի Չժիյին լճի մոտ, Ուհանի բանվորական առողջարանի հարևանությամբ, նախատեսվում է հիվանդանոցում մեկուսացնել և բուժել 2019 թվականին բռնկված նոր կորոնավիրուսով վարակվածներին։ Հիվանդանոցը աշխատում է Ժողովրդական ազատագրական բանակի իրավասության և ղեկավարության ներքո։ Նմանատիպ երկրորդ դաշտային հիվանդանոցը՝ Լեյշենշանի հիվանդանոցը բացել փետրվարի 8-ին։

Անվանումը 

«Հուոշեն» (火神; «Կրակի աստված») անվանվել է ի պատիվ Ժուրոնգի՝ չինական դիցաբանության և չին ժողովրդի ազգային կրոնի կարևոր անձնավորության, որը հայտնի է որպես Չու և Յան կայսր, մինչ դինաստիաների շրջանի չինացի տիրակալ։

«Հուո» անվանումը կապված է նաև կրակի (火) հետ։ Չինական ավանդական բժշկության մեջ թոքերը վերաբերում են մետաղական տարրին (金), ինչը բժշկում է թոքերը (肺): Քանի որ կրակը հաղթահարում է մետաղը (火 克), ապա անունը փոխանցում է այն հույսը, որ 2019 թվականին կորոնավիրուսով առաջացած շնչառական վարակը ի վերջո կվերացվի։

Պատմություն 
Շինարարությունը սկսել է 2020 թվականի հունվարի 23-ի երեկոյան և ավարտվել է փետրվարի 3-ին։ Նախապես աշխատել է ծանր շինարարական տեխնիկան՝ էքսկավատորներն ու բուլդոզերները, իսկ հետո սկսել են փռել բետոնը և ծածկույթը։ Սկզբում շինուժը չի հերիքել, և ստիպված են եղել աշխատել երկու հերթափոխով՝ օրական 12 ժամ։ Բայց վերջում հավաքվել է 7000 շինարար և աշխատել են երեք հերթափոխով։

Շինարարությունն ավարտվել է 2020 թվականի փետրվարի 2-ին։ Նույն օրը Չինաստանի Ժողովրդական ազատագրական բանակի օդային ուժերը սկսել են Ուհան տեղափոխել բժշկական տեխնիկան և հիվանդանոցի անձնակազմին։ Նույն օրը փոխվարչապետ Սուն Չունլանը տեսչական ստուգում է կատարել հիվանդանոցում։ 2020 թվականի փետրվարի 3-ին, առավոտյան ժամը 10:00-ին հիվանդանոցը ընդունել է առաջին հիվանդին։

Շինություն 
Հիվանդանոցը կառուցվել է Քսիաոտանգշան հիվանդանոցի օրինակով, որը SARS համաճարակին դիմակայելու համար կառուցվել էր վեց օրում Պեկինի արվարձաններում։ Հուոշենշան հիվանդանոցը կառուցվել է Չժիյին լճի հարևանությամբ, տեղավորում է 1000 մահճակալ, բաղկացած է երկու հարկից և զբաղեցնում է շուրջ 60,000 մ² տարածք։ Ունի 30 ինտենսիվ թերապիայի բաժանմունք, բժշկական սարքավորումների սենյակներ և կարանտինային հիվանդասենյակներ։

Շինարարությունը արագ իրագործելու համար հիվանդանոցը կառուցվել է հավաքովի մոդուլներով։ Մոդուլները հավաքվել են սյուների վրա, որ գետնից բարձր կանգնեն։ Յուրաքանչյուր միավոր մոտ 10 մ² է, որում երկու մահճակալ է տեղադրված։ Միկրոօրգանիզմների հիվանդանոցից դուրս գալը բացառելու համար հիվանդասենյակները հերմետիկ փակվում են։ Հիվանդանոցն ունի նաև մասնագիտացված օդափոխման համակարգեր և երկկողմանի պահարաններ, որոնք յուրաքանչյուր հիվանդի սենյակը միջանցքին են կապում, ինչը հիվանդանոցի աշխատողներին հնարավորություն է տալիս մատակարարել սնունդը և դեղերը՝ առանց հիվանդասենյակ մուտք գործելու։ Հիվանդանոցը տեսաձայնագրման համակարգով կապված է Պեկինի Չինաստանի Ժողովրդական ազատագրական բանակի ռազմական գլխավոր հիվանդանոցին։

Ծանոթագրություններ 

2020 ավարտումներ
2020 հիմնադրումներ
Ուհանի հիվանդանոցներ
COVID-19 համավարակ